[{"text_idx": "#000002", "text": "Lige kun la nun planataj fermo kaj vendo de la Centra Oficejo de UEA en Roterdamo, la multjara g\u0302enerala direktoro de UEA, Osmo Buller, proponis al Libera Folio tekston kiu priskribas ordinaran tagon en la Centra Oficejo en 1991. Tiam la oficejo efektive estis nervocentro de la movado, UEA havis dekon da plentempaj oficistoj kaj ok mil individuajn membrojn."}, {"text_idx": "#000003", "text": "La teksto unue aperis finnlingve en la gazeto Koillissanomat la 17-an de majo 1991"}, {"text_idx": "#000004", "text": "Redaktoro de tiu c\u0302i gazeto demandis, el kio konsistas mia labortago kiel la direktoro de la Centra Oficejo. Mi ne sciis, kion respondi, c\u0302ar la tagoj estas tute malsamaj. Jen tamen, kiel pasis la pasinta lundo."}, {"text_idx": "#000005", "text": "La labortago normale komencig\u0302as je la nau\u0306a, sed tiutage mi sidis en mia laborc\u0302ambro jam je la oka kaj duono por legi Esperanto-gazetojn alvenintajn dum mia restado en Finnlando en la antau\u0306a semajno. La legado de gazetoj estas tre grava por resti g\u0302isdata pri c\u0302io, kio okazas en la Esperanta mondo."}, {"text_idx": "#000007", "text": "Iom antau\u0306 la nau\u0306a komencas alveni aliaj laborantoj. Venas ankau\u0306 juna polo, kiu montrig\u0302as esti malnova konato. Li fondis libroeldonejon kaj volas, ke nia libroservo ekvendu liajn eldonaj\u0302ojn. Tio kompreneble eblas. Mi klarigas al li regulojn de internaciaj pagoj."}, {"text_idx": "#000009", "text": "Sekvas kunsido kun la italo Pasquale kaj la usonano Roy pri la renovigo de nia komputila sistemo. La nuna ag\u0302as jam dek jarojn kaj emas panei. Mi sendas ilin ambau\u0306 al Amsterdamo por kolekti ideojn en komputila foiro."}, {"text_idx": "#000010", "text": "La anglo Marvin el la financa fako informas, ke la financaj kalkuloj de la pasinta jaro pretas. Tio ankau\u0306 necesas, c\u0302ar en vendredo venos revizoro por ekzameni ilin. Marvin krome raportas, kiel estis uzitaj la donacoj por la agado en Afriko. C\u0302io en ordo."}, {"text_idx": "#000013", "text": "Post la pau\u0306zo mi klopodas koncentrig\u0302i al la verkado de la estrara raporto pri la pasintjara agado. Tion interrompas telefonvoko el Moskvo, kiu sciigas, ke Asocio de Sovetiaj Esperantistoj finfine estis oficiale registrita. Tuj poste vokas germano, kiu esploras pri la vivo de sia avo, kaj demandas, c\u0302u la avo aperas en protokoloj de UEA el la 20-aj jaroj. Mi divenas, ke li certe aperas tie, kaj promesas esplorigi la aferon."}, {"text_idx": "#000014", "text": "Je la dektria estas lunc\u0302opau\u0306zo. Mi iras al proksima picejo kun Mark, la novzelanda redaktoro de nia revuo. Ni parolas pri la sveda Esperanto-movado, kies jarkongreson en Gotenburgo Mark j\u0302us partoprenis."}, {"text_idx": "#000015", "text": "8 el la 11 oficistoj antau\u0306 la Centra Oficejo en 1996."}, {"text_idx": "#000018", "text": "Eniras la hispano Francisco, kiu redaktas la programlibron de la c\u0302i-jara Esperanta mondkongreso kaj volas diskuti pri g\u0302ia enhavo. Tio memorigas min, ke antau\u0306 ol vojag\u0302i al Finnlando mi petis esplori, kiel transporti al Norvegio sen dogano la librojn kaj aliajn varojn bezonotajn en la kongreso. La informoj estis ricevitaj kaj solvo trovita."}]